สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 7 พ.ค.58
7 พ.ค. 2558

 – เงินเยนอยู่ที่ระดับ 119.12 เยน/ดอลลาร์ จากช่วงเช้าที่ระดับ 119.43 เยน/ดอลลาร์
 – เงินยูโรอยู่ที่ระดับ 1.1373 ดอลลาร์/ยูโร จากช่วงเช้าที่ระดับ 1.1338 ดอลลาร์/ยูโร
 – ดัชนี SET ปิดวันนี้ที่ระดับ 1,498.31 จุด ลดลง 21.57 จุด, -1.42% มูลค่าการซื้อขาย 45,958.60 ล้านบาท
 – สรุปปริมาณการซื้อขายรายกลุ่ม ต่างชาติขายสุทธิ 68.53 ล้านบาท(SET+MAI)
 
 – นายประสาร ไตรรัตนวรกุล ผู้ว่าการ ธปท. เผยเงินบาทที่อ่อนค่ามาจากหลายปัจจัย ทั้งจากกรณีที่คณะกรรมการนโยบายการเงิน(กนง.) ปรับลดดอกเบี้ยนโยบายลง และมาตรการผ่อนคลายเงินทุนเคลื่อนย้าย ขณะที่ตัวเลขเศรษฐกิจสหรัฐฯ ดีขึ้น ซึ่งยังต้องติดตามดูต่อไป แต่เชื่อว่าเงินบาทที่อ่อนค่าจะช่วยหนุนการฟื้นตัวของเศรษฐกิจไทย และยังไม่มีมาตรการเพิ่มเติม
 – ร.อ.นพ. ยงยุทธ มัยลาภ โฆษกประจำสำนักนายกรัฐมนตรี กล่าวว่า เงินบาทที่อ่อนค่าลงถือเป็นปัจจัยบวกต่อการส่งออกของไทย เพราะเงินบาทที่อ่อนค่าจะทำให้สินค้าไทยสามารถแข่งขันได้ดีขึ้นในตลาดต่างประเทศ และน่าจะทำให้การส่งออกที่ติดลบต่อเนื่องมาหลายเดือนปรับตัวได้ดีขึ้น และเข้าใกล้เป้าหมายที่กระทรวงพาณิชย์ประเมินล่าสุดว่าจะมีการขยายตัว 1.2% ในปีนี้
 – นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เผยดัชนีความเชื่อมั่นผู้บริโภคเดือน เม.ย.58 อยู่ที่ 76.6 โดยปรับตัวลดลงต่อเนื่องเป็นเดือนที่ 4 และต่ำสุดในรอบ 10 เดือน
 – ศูนย์วิจัยเศรษฐกิจและธุรกิจ ธนาคารไทยพาณิชย์ (SCB EIC) ประเมินเศรษฐกิจไทยในปี 2015 เติบโต 3.0% พร้อมคาดว่า ธนาคารแห่งประเทศไทยจะลดอัตราดอกเบี้ยนโยบายลงไปที่ระดับ 1.25% ภายในครึ่งปีแรก ส่วนเงินบาทจะอ่อนค่าไปอยู่ที่ระดับ 33.5 บาทต่อดอลลาร์สหรัฐฯ ในปลายปีนี้
 – กระทรวงเศรษฐกิจของเยอรมนี เผยคำสั่งซื้อในภาคการผลิตของเดือน มี.ค.58 ฟื้นตัวขึ้น 0.9% เมื่อเทียบกับเดือนก่อนหน้า หลังจากปรับตัวอ่อนแรงในช่วงต้นปี แต่ตัวเลขดังกล่าวยังต่ำกว่าที่นักวิเคราะห์ส่วนใหญ่คาดว่าจะปรับตัวขึ้น 1% โดยการฟื้นตัวของคำสั่งซื้อในภาคการผลิตของเยอรมนีได้รับปัจจัยหนุนจากอุปสงค์ภายในประเทศที่พุ่งขึ้น 4.3% แม้ประเทศนอกกลุ่มยูโรโซนมีคำสั่งซื้อลดลงต่อเนื่องเป็นเดือนที่ 3 ติดต่อกัน โดยหดตัวลง 0.4% ในเดือน มี.ค.58
 – สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงปรับตัวลง 70 ดอลลาร์ฮ่องกง ปิดที่ระดับ 10,960 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,185.57 ดอลลาร์สหรัฐ/ทรอยออนซ์ ลดลง 7.57 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง
 – นายยูซุฟ คัลลา รองประธานาธิบดีอินโดนีเซีย เผยธนาคารกลางอินโดนีเซียจะปรับลดอัตราดอกเบี้ยอย่างค่อยเป็นค่อยไป หลังจากผลิตภัณฑ์มวลรวมภายในประเทศ(จีดีพี) ชะลอตัวลงหนักสุดในรอบหลายปี ซึ่งอาจก่อให้เกิดการผ่อนคลายนโยบายในภายหลัง
 
 
ที่มา: สำนักข่าวอินโฟเควสท์